Diari Oficial de la Generalitat Valenciana


Sumari del DOGV 4408, del 30-12-2002 (2002/14889)

ORDE de 2 de desembre de 2002 de la Conselleria de Cultura i Educació, per la qual es convoca concurs públic per a la concessió d'ajudes per a la millora d'instal·lacions informàtiques de les biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4408

Data del DOGV
:   30-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14877


Data del document
:   02-12-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * ajuda pública
    * biblioteca pública
    * administració local
    * indústria informàtica
    * suport econòmic

ORDE de 2 de desembre de 2002 de la Conselleria de Cultura i Educació, per la qual es convoca concurs públic per a la concessió d'ajudes per a la millora d'instal·lacions informàtiques de les biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes. [2002/14186]
  
La Generalitat Valenciana té competències plenes en matèria de biblioteques i de conformitat amb la Llei 10/1986, de 30 de desembre, d'Organització Bibliotecària de la Comunitat Valenciana, té entre els seus objectius la creació de l'adequada infraestructura bibliotecària i la millora permanent dels servicis bibliotecaris. Per tot això la Conselleria de Cultura i Educació té el propòsit de contribuir al finançament dels gastos derivats de les millores de les instal·lacions informàtiques de les biblioteques i agències de lectura, i per a això vol subvencionar els ajuntaments que milloren eixes instal·lacions, per a complir amb este objectiu.
  
En conseqüència, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar concurs públic per a la concessió d'ajudes per a la millora de les instal·lacions informàtiques de biblioteques municipals i agències de lectura i aprovar les bases de la present convocatòria (annex I) i el model d'instància (annex II).
  
Segon
  
L'import global màxim de les ajudes serà de 104.570 euros i s'abonarà a càrrec del pressupost de la Generalitat Valenciana per al 2003, dins de l'aplicació pressupostària 34.83.814.49.8, línia codi comptable T3196000, denominada ?Ajudes per a la millora d'instal·lacions informàtiques de les biblioteques i agències de lectura?, fins al límit de la consignació pressupostària que a l'efecte establisca la Llei de Pressupostos de la Generalitat Valenciana per al 2003, per la qual cosa quedarà condicionada la concessió de les subvencions a l'existència en els mencionats pressupostos de crèdit adequat i suficient, de conformitat amb el que disposa l'Orde de 26 de setembre de 1994, de la Conselleria d'Economia i Hisenda.
  
DISPOSICIÓ ADDICIONAL
  
Única
  
Conforme a l'Orde de 26 de setembre de 1994, de la Conselleria d'Economia i Hisenda, sobre la tramitació anticipada d'expedients de gasto, tots els actes dictats en l'expedient de subvenció que es convoca per la present orde estaran condicionats al fet que, en dictar la resolució de concessió de la subvenció, es mantinguen les mateixes circumstàncies de fet i de dret existents en el moment en què es produïren aquells actes.
  
DISPOSICIONS FINALS
  
Primera
  
Es delega en el director general del Llibre, Arxius i Biblioteques la facultat de resoldre la concessió de les subvencions i se l'autoritza perquè, en l'àmbit de les seues competències, adopte les mesures necessàries per a l'aplicació i el desenrotllament de la present orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Contra la present orde, que posa fi a la via administrativa, els ens locals interessats podran interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des del dia següent de la publicació. Tot això de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.
  
València, 2 de desembre de 2002
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases per les quals es convoca concurs públic per a la concessió d'ajudes per a la millora d'instal·lacions informàtiques de biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes.
  
Primera
  
La present convocatòria té com a objectiu la concessió d'ajudes que contribuïsquen al finançament dels gastos derivats de l'adquisició de material informàtic destinat a les biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes.
  
Segona
  
1. Les ajudes per a la millora d'instal·lacions informàtiques de biblioteques i agències de lectura municipals, les podran sol·licitar tots els ajuntaments que hagen subscrit el conveni aprovat pel Consell de la Generalitat Valenciana de 3 de juny i 9 de desembre de 1997 i que realitzen inversions en les seues biblioteques o agències de lectura. En el cas que el servici de biblioteca pública haja sigut delegat en fundacions culturals amb personalitat jurídica pròpia estes podran tramitar les subvencions i ser-ne beneficiàries.
  
Quedaran excloses de la present convocatòria totes aquelles entitats locals que no hagen justificat en la data prevista la subvenció concedida en l'any 2002 pel mateix concepte o bé l'hagen justificada malament en la seua totalitat.
  
2. Es podrà finançar a càrrec de les presents ajudes la compra d'equipament informàtic d'ús exclusiu en instal·lacions de biblioteques i agències de lectura.
  
Tercera
  
El tipus d'equipament tècnic que es podrà finançar amb estes ajudes serà el següent:
  
- Unitat central amb processador Pentium IV amb 128 Mb de memòria Ram i disc dur mínim de 40 Gb.
  
- Monitor SVGA 17»
  
- Targeta de xàrcia Ethernet.
  
- Sistema operatiu Windows 2000.
  
- Microsoft Internet Explorer, versió 5 o superior.
  
- Impressora làser o de raig de tinta amb cable de connexió en paral·lel, compatible amb Windows i preparada per a impressió de codi de barres.
  
- Dispositiu de lectura òptica de codi de barres. És imprescindible que el dispositiu siga de connexió al teclat.
  
- Gravador-lector de CD-ROM.
  
- Dispositius de comunicacions.
  
- Elements de connexió telemàtica (no s'inclouen gastos de connexió telefònica i/o telemàtica).
  
Quarta
  
L'aportació de la Conselleria de Cultura i Educació serà com a màxim del cinquanta per cent (50%) del cost de la inversió que es realitze en el 2003. Els ajuntaments hauran d'aportar a càrrec del seu pressupost la part no finançada per la Generalitat Valenciana.
  
Quinta
  
1. El termini de presentació de sol·licituds serà d'un mes comptador des del dia següent de la publicació d'esta convocatòria en el Diari Oficial de la Generalitat Valenciana. Els terminis que acaben en dies que siguen inhàbils, així com els dissabtes i els dies 24 i 31 de desembre o qualsevol altre que reglamentàriament es declare com a tal, s'entendran prorrogats fins al primer dia hàbil següent.
  
2. La documentació es presentarà en el Registre General de la Conselleria de Cultura i Educació, Direcció General del Llibre, Arxius i Biblioteques; en els registres de les Direccions Territorials d'Educació i Cultura; o per qualsevol dels mitjans previstos en l'article 38.4 de la Llei 30/1992, de 26 de novembre, de Regim Jurídic de les Administracions Públiques i del Procediment Administratiu Comú.
  
Sexta
  
Les sol·licituds, el model de les quals figura com a annex II de la present orde, es dirigiran a la Conselleria de Cultura i Educació, Direcció General del Llibre, Arxius i Biblioteques, i aniran acompanyades dels següents documents:
  
a) Certificat de l'acord de l'òrgan competent pel qual es va acordar sol·licitar l'ajuda, indicant la finalitat i la quantitat total en euros del gasto previst, així com el compromís d'aportar l'excés que poguera existir, si fóra procedent, entre el pressupost inicial i el preu de contracte definitiu.
  
b) Certificat del secretari de la consignació del gasto en el pressupost de 2003 de l'ajuntament.
  
c) Certificat del secretari municipal on s'indique de forma detallada la infraestructura informàtica de la qual disposa la biblioteca o agència de lectura.
  
d) Certificat del secretari de l'entitat local on conste l'horari regular d'obertura al públic durant el mes de novembre de 2002 de la/les biblioteca/ques i/o agències de lectura del municipi.
  
e) Còpia del pressupost de la inversió acceptat per la corporació, on s'especifique tot el material detallat i el preu per unitats.
  
f) Memòria dels tècnics competents (bibliotecaris i/o informàtics) on es detallen les necessitats d'equipament informàtic de la biblioteca o agència de lectura pública, tot això d'acord amb el que s'establix en la base tercera.
  
g) L'imprés d'alta de tercers, que apareix com a annex III de la present orde, omplit com cal.
  
Si la sol·licitud no reunix els requisits i documents que s'assenyalen en esta base, es requerirà l'interessat perquè, en el termini de deu dies, esmene la falta i aporte els documents preceptius, amb la indicació que, si no ho fera així, es tindrà en compte a l'hora de dictar la resolució i es considerarà que desistix de la seua sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sèptima
  
Tindran prioritat en la concessió de les subvencions les peticions següents:
  
a) Les biblioteques que s'incorporen en algunes de les fases del Programa d'Informatització Comuna per a les Biblioteques Valencianes en l'any 2003.
  
b) Les biblioteques que tinguen una infraestructura adequada per a la connexió a una xàrcia de biblioteques informatitzada.
  
c) Es valorarà com a criteri preferencial el nombre d'usuaris potencials de la biblioteca.
  
d) D'igual manera es valorarà l'acreditació, a través de les estadístiques mensuals, de l'ús de les intal·lacions de la biblioteca o agència de lectura.
  
e) Es valorarà la memòria d'infomatització de la biblioteca o agència de lectura presentada pels tècnics competents.
  
f) Es valorarà l'horari d'obertura al públic de la biblioteca.
  
g) Es valorarà la concessió o no concessió d'ajudes en l'any 2001 i 2002.
  
h) Es valorarà negativament no haver justificat en la seua totalitat la subvenció concedida en l'any 2002.
  
Octava
  
1. La valoració de les sol·licituds, la farà el Consell de Biblioteques de la Generalitat Valenciana que, segons la Llei 10/1986, de 30 de desembre, d'Organització Bibliotecària de la Comunitat Valenciana, ha de ser escoltat per a la distribució anual del crèdit consignat en els pressupostos de la Generalitat Valenciana per al finançament de la xàrcia bibliotecària de la Generalitat.
  
2. La proposta serà presentada al director general del Llibre, Arxius i Biblioteques, que dictarà per delegació del conseller la corresponent resolució, que serà publicada en el Diari Oficial de la Generalitat Valenciana.
  
3. Si en el termini de tres mesos, comptadors a partir del dia en què la sol·licitud haja tingut entrada en el registre de l'òrgan competent per a la seua tramitació, no s'adopta la resolució esmentada per part de l'òrgan competent i se'n fa la corresponent notificació als interessats, s'entendrà que totes les peticions presentades han sigut desestimades.
  
4. Es podrà disposar de les economies que puguen produir-se, a través d'una nova resolució del director general del Llibre, Arxius i Biblioteques, per a incrementar la quantitat concedida a algun dels beneficiaris o incloure'n d'altres inicialment exclosos.
  
Novena
  
1. Les minoracions produïdes en relació amb el pressupost inicial, bé pel menor pressupost del projecte definitiu o per baixes produïdes en l'adjudicació, es repartiran proporcionalment a les quantitats aportades per cada institució.
  
2. La Conselleria de Cultura i Educació no assumirà modificacions del contracte que suposen un augment del preu d'adjudicació, ni revisió dels preus. Arribat el cas, els majors costos seran assumits exclusivament per l'ajuntament.
  
Deu
  
Són obligacions del beneficiari:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant la Conselleria de Cultura i Educació la realització de l'activitat o l'adopció del comportament, com també el compliment dels requisits i les condicions que determinen la concessió o el gaudi de l'ajuda.
  
c) El sotmetiment a les actuacions de control financer que corresponen a la Intervenció General, relatives a les subvencions i ajudes concedides.
  
d) Comunicar a la Conselleria de Cultura i Educació l'obtenció de subvencions o ajudes per a la mateixa finalitat, procedents de qualssevol administració o ens públics.
  
Onze
  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les subvencions regulades en la present base en cap cas podrà ser d'una quantitat tal que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenrotllar el beneficiari.
  
Dotze
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Obtindre la subvenció sense complir les condicions requerides per a això.
  
b) Incompliment de la finalitat per a la qual fou concedida la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Igualment, en el supòsit recollit en el paràgraf segon de la base anterior, quan la subvenció principal siga de la Generalitat Valenciana serà procedent el reintegrament de l'excés obtingut sobre el cost de l'activitat desenrotllada.
  
Tretze
  
Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què els indicis es manifesten.
  
Catorze
  
El pagament d'aportacions de la Generalitat Valenciana als ajuntaments es realitzarà d'acord amb allò que s'establix en la Llei de Pressupostos de la Generalitat Valenciana per al 2003. Per tal d'efectuar el pagament els ajuntaments hauran de presentar la documentació següent:
  
a) Manament de pagament juntament amb original o fotocòpia compulsada de les factures del material informàtic adquirit expedides per l'empresa proveïdora. Les factures hauran de presentar-se en forma reglamentària i datades en el 2003, amb data màxima del 23 d'octubre de 2003, en les quals apareixerà el preu per unitats i l'import total de la compra, expedida per l'empresa proveïdora.
  
b) Certificat del secretari de l'ajuntament on es faça constar que l'equipament informàtic adquirit es correspon amb el que apareix a les factures i que ha sigut entregat i instal·lat correctament, i s'ha destinat a l'ús previst en el centre de lectura públic de la localitat.
  
Els justificants establits en esta base hauran de presentar-se fins al 23 d'octubre de 2003 en la Conselleria de Cultura i Educació. Si no es fa així, l'adjudicatari perdrà el dret a percebre l'ajuda.
  
Quinze
  
Les transferències de capital concedides per la Generalitat Valenciana a les corporacions locals es faran d'una sola vegada quan es presenten els justificants corresponents.
  
ANNEX II
  
Sol·licitud d'ajuda per a la millora de l'equipament informàtic de les biblioteques i agències de lectura municipals.
  
(Nom i cognoms) ....................................................
  
alcalde-president de l'Ajuntament d ............................................
  
d'acord amb el que disposa l'Orde de .................... de 2002 de la Conselleria de Cultura i Educació
  
EXPOSE:
  
1. Que l'entitat que represente desitja acollir-se a les esmentades ajudes de biblioteques i agències de lectura municipals, per la qual cosa aporta la següent documentació:
  
a) Certificat de l'acord de l'òrgan competent de la corporació.
  
b) Certificat del secretari de l'Ajuntament que el gasto està consignat en el pressupost de 2003.
  
c) Certificat detallat de la infraestructura informàtica que posseïx la biblioteca o agència de lectura.
  
d) Certificat del secretari de l'entitat local on conste l'horari regular d'obertura al públic durant el mes de novembre de 2002 de la/les biblioteca/ques i/o agències de lectura del municipi.
  
e) Còpia del pressupost de la inversió on es detalle el material i el preu per unitats.
  
f) Memòria detallada dels tècnics competents (bibliotecaris o informàtics) de les necessitats d'equipament informàtic.
  
g) Imprés d'alta de tercers.
  
2. Que l'entitat, pel fet de participar en el present concurs, accepta totes les condicions establides en les bases de la convocatòria.
  
A l'efecte del que establix l'article 42.4 i de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua nova redacció donada per la Llei 1999, de 13 de gener, se l'informa que:
  
El termini màxim per a resoldre la present sol·licitud és de 3 mesos, comptadors des de la data en què la sol·licitud haja tingut entrada en el registre de l'òrgan competent per a la tramitació, sense perjuí del que es preveu en l'article 42.5 de la mateixa Llei. L'efecte que produiria el silenci administratiu, si transcorreguera eixe termini sense que s'haja dictat i notificat la resolució corresponent, és desestimatori.
  
....................., ... d .............. de 200
  
(Firma)
  
CONSELLERIA DE CULTURA i EDUCACIÓ. DIRECCIÓ GENERAL DEL LLIBRE, ARXIUS I BIBLIOTEQUES
  
ANNEX III
  
Manteniment de tercers. Proveïdors
  
Alta d'entitat de crèdit
  
Nom del proveïdor:
  
Adreça:
  
Població: C. postal:
  
DNI/CIF del proveïdor:
  
Denominació del compte bancari (titular):
  
Denominació de l'entitat financera:
  
Codi de l'entitat financera:
  
Denominació de la sucursal, si és procedent:
  
Codi de la sucursal:
  
Número del compte corrent:
  
DC:
  
Declare que són certes les dades esmentades i que identifiquen el compte i l'entitat financera per mitjà dels quals desitge rebre els pagaments que com a proveïdor de la Generalitat Valenciana poden correspondre.
  
Firmat: Firma:
  
Com a:
  
DNI
  
A OMPLIR PER LA CONSELLERIA
  
(Nom i cognoms)
  
amb el càrrec de:
  
CERTIFICA: que les dades corresponents a este proveïdor són certes i han sigut comprovades amb els antecedents que es troben en el nostre centre de gestió.
  
València, d de 200